Boek: ŉ Luiperd in my bed | Maroela Media
‘Met die middagson kom die lugspieëlings wat aan die vallei sy naam gegee het: Deception Valley. Dan skuil alles wat asemhaal in die koelte van ŉ matjarra, rug na die wind gedraai. In die lang geelwit gras lê die leeus uitgestrek en slaap. Net die vlakvarke draf stertorent nader vir ŉ modderbad.’
Annelize Slabbert was ŉ joernalis in Johannesburg en haar man, Gerard, ŉ apteker. Stedelinge. Toe word hulle moeg vir die lewe in die stad, die spitsverkeer, die gebrek aan stilte en sterre. En hulle volg die krom wandelpad na Die Droom van ŉ landelike idille met skape en groen gras. Tot, uiteindelik, in die son en sand van die Sentraal-Kalahari in Botswana waar hulle ŉ vierster-lodge bestuur. Wat kan dan nou verkeerd loop? ŉ Ware verhaal, uitstekend vertel, skreeusnaaks en aangrypend.
Annelize Slabbert is ŉ skrywer en voormalige joernalis by Huisgenoot, Beeld en Finansies & Tegniek. Sy is getroud met Gerard Slabbert, ŉ apteker. Tot hul onlangse aftrede het hulle saam ŉ vierster-lodge in die Sentraal-Kalahari, Botswana bestuur. By Storieboom, hul nuwe tuiste in KwaZulu-Natal, verskaf haar honde en tuin haar eindelose vreugde.